**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.09.2022, ora 08.00 – 23.09.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.09.2022, ora 07.00**

**RÂURI**

**Debitele au fost în general în scădere**, exceptând cursurile inferioare ale râurilor: Târnave, Bega, Moravița, Caraş şi Nera, unde au fost în creștere ca urmare a propagării.

Pe râurile din bazinele hidrografice: Jiu, Olt, Vedea, Argeș, Ialomița, Bârlad, bazinul mijlociu și inferior al Prutului și pe râurile din Dobrogea debitele au fost relativ staționare.

Creşteri de niveluri şi debite ca urmare a precipitațiilor slabe cantitativ căzute în interval s-au produs pe unele râuri mici din zonele de deal şi munte din nordul, centrul şi sud-vestul țării.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Nera, Jiu, bazinele superioare ale Oltului, Argeșului, Moldovei, Bistriței, Trotușului, cursul Sucevei, cursul superior al Prutului și mai mici (sub 30% din mediile multianuale lunare) pe râurile din bazinele hidrografice Bârlad și Jijia.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în general în scădere**, exceptând râurile din bazinele hidrografice: Jiu, Olt, Vedea, Argeș, Ialomița, Bârlad, bazinul mijlociu și inferior al Prutului și râurile din Dobrogea, unde vor fi relativ staționare.

Sunt posibile ușoare creșteri de niveluri și debite pe unele râuri mici aferente zonelor de deal și munte din nordul și centrul țării ca urmare a precipitațiilor prognozate și propagării.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 22-23.09.2022 **a fost în creştere, având valoarea de 3500 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în creștere pe sectorul Gruia-Vadu Oii și în scădere pe sectorul Brăila-Tulcea.

**Debitul la intrarea în ţară** (secţiunea Baziaş) **va fi** **în creștere (3800 m3/s).**

În aval de Porțile de Fier debitele vor fi în creştere.

**2.** **Situaţia meteorologică în intervalul 22.09.2022, ora 08.00 –23.09.2022, ora 06.00**

**În ţară** vremea s-a menținut mai rece decât în mod obișnuit la această dată, chiar deosebit de rece pe parcursul zilei în vest, nord, centru și est, unde abaterile termice negative față de mediile climatologice au fost în general de 6...7 grade. Cerul a fost temporar noros și s-au semnalat averse și descărcări electrice pe arii relativ extinse în zona montană, în Banat, Crișana, Transilvania, local în Maramureș, Moldova și Muntenia și pe suprafețe mai mici în rest. La munte, la altitudini în general de peste 1700 m, au fost precipitații și sub formă de lapoviță și ninsoare, iar pe arii restrânse este strat de zăpadă ce măsura aseară la ora 21 -pe platformele staţiilor meteo- până la 25 cm în Munții Făgăraș. Cu totul izolat, în Banat și Moldova a căzut grindină, iar la munte și în Transilvania măzăriche. Vântul a suflat slab şi moderat. Temperaturile maxime s-au încadrat între 11 grade la Întorsura Buzăului și 21 de grade la Calafat, Bechet, Zimnicea, Alexandria și București-Filaret. La ora 6 s-au înregistrat valori termice cuprinse între 2 grade la Curtea de Argeș și Banloc și 11 grade la Gura Portiței și București-Filaret. Dimineaţa şi noaptea, izolat în regiunile intracarpatice, a fost ceață.

**La Bucureşti** vremea s-a menținut mai rece decât în mod obișnuit în această perioadă. Cerul a fost temporar noros, iar după-amiaza și noaptea s-au semnalat averse slabe. Vântul a suflat slab până la moderat. Temperatura maximă a fost de 20 de grade la Afumați și Băneasa și de 21 de grade la Filaret. La ora 6 se înregistrau 8 grade la Băneasa, 9 grade la

Afumați și 11 grade la Filaret.

**3. Prognoza meteorologică în intervalul 23.09.2022, ora 08.00–24.09.2022, ora 8.00**

**În ţară** vremea va fi deosebit de rece. În nordul, estul, sud-estul, centrul țării și la munte cerul va avea înnorări temporare, pe arii relativ extinse vor fi averse, iar la altitudini de peste 1600 m se vor semnala și precipitații sub formă de lapoviță și ninsoare. În restul teritoriului cerul va fi variabil, iar ploi slabe vor fi izolat. Vântul va sufla slab și moderat, cu uşoare intensificări pe crestele montane. Temperaturile maxime se vor încadra între 10 grade în estul Transilvaniei şi 20 de grade în Lunca Dunării, iar cele minime vor fi cuprinse între 1 şi 11 grade. Izolat se va forma ceaţă.

**La Bucureşti** vremea va fi deosebit de rece. Pe parcursul zilei cerul va fi temporar noros și vor fi averse slabe, apoi din orele serii se va însenina. Vântul va sufla slab până la moderat. Temperatura maximă va fi de 18...19 grade, iar cea minimă de 7...8 grade, mai scăzută în zona preorășenească, spre 4 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 21.09.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

1. **În domeniul solului şi vegetaţiei**

**A.R.B.D.D. Tulcea** informează că în data de 22.09.2022, în jurul orei 09:30, a fost observat un incendiu în interiorul Z.S.P. Letea, pe raza Districtului Ecologic Sulina, la cca 5 km de localitatea Periprava. Incendiul în care ard mocnit plopi, frasini și stejari este izolat, fără posibilitate de extindere. Se va reveni cu informații după stingerea acestuia.

**A.P.M. Ilfov** informează că în data de 21.09.2022, în jurul orei 10:00, s-a produs o poluare cu țiței a 10-12 mp de sol în dreptul km 86+100 al autostrăzii de centură a Bucureștiului, în zona orașului Bragadiru, ca urmare a avarierii unei conducte aparținând O.M.V. Petrom în timpul execuției unei rampe de pământ (executant lucrări-S.C. Aktor S.A.-Euro Construct Trading 98 S.R.L.). **Măsuri:** scurgerea de hidrocarburi a fost direcționată într-un șanț de mică adâncime din perimetrul contaminat, iar echipa de intervenție O.M.V. Petrom a vidanjat fluidul scurs și a reparat conducta prin sudare.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția Comunicare